Foreningen Happy Dogs søger nye frivillige - Frivilligjob.dk
Hvert år bliver flere end 12.000 raske hunde aflivet – et tal som Happy Dogs dagligt kæmper for at reducere. Endvidere kæmper Happy Dogs også for, at få flere ansvarlige hundeejere ved at støtte og rådgive. Happy Dogs videreformidler hunde til ansvarlige og særligt udvalgte familier, samt bruger frivillige HundePleje Familier til akutte hunde, der har behov. Der er ingen Happy Dogs hunde der kommer i bur, kennel eller internater; de passes alle i private kompetente hjem. Happy Dogs hjælper med at skrive ansøgninger til fonde, få delt dyrlæge regninger op mm. Vi støtter desuden Happy Dogs hunde ejere i uforudsete økonomisk situationer, når ALLE andre muligheder er udtømte. Det kan være alt fra en loppekur, foder i en periode, træning eller som tilskud til medicin og dyrlæge regning. Det er ikke nødvendigt, at du har din egen hund for at blive en del af Happy Dogs, men det er nødvendigt, at du brænder for at gøre en forskel for de mange hunde og går ind i kampen om dyremishandling med et NEJ TAK.
Happy Dogs søger en frivillig der kan afsætte 3-4 timer om ugen, hvor arbejdet foregår hjemmefra. Da Happy Dogs er en stor forening med mange frivillige, er der selvfølgelig også en del arbejdsopgaver. Nogle af de forskellige stillinger kan du læse lidt om nedenfor:
Administrator i Facebook-gruppen:
At være administrator indebærer at være synlig, positiv og vejlede gruppens mange medlemmer når de har spørgsmål, lave opslag eller andet. Her får man en ”vagt” på typisk 2 timer, hvor man skal holde øje med gruppen og stå klar til at hjælpe ved spørgsmål, dele erfaringer og meget mere. Du får en grundig oplæring og du arbejder selvstændigt, men er aldrig alene på din vagt.
Happy Dogs modtager mange hunde, der søger nye hjem så som plejefamilie åbner du dit hjem op for at tage en hund ind, mens den venter på en ny familie. At være plejefamilie indebærer, at du har en god viden om hunde og har plads og mulighed for at have en hund på ubestemt tid – hundene kommer til plejefamilier der matcher dens behov og det perfekte match opstår ikke altid ved første ansøgning til hunden.
Som formidler er en stor del af arbejdet i telefonen, man taler med mange mennesker, blandt andet hundeejere der skal af med deres hunde, mennesker der har søgt en af Happy Dogs’ hunde, plejefamilier, hundetrænere mm. Det er Happy Dogs’ mission, at hundene kommer ud i de helt rigtige forevigt familier så de ikke bliver kastebolde, og det er formidlernes opgave.
Som fundraiser vil din primære opgave være at søge nye sponsorer til Happy Dogs. Happy Dogs er en nonprofit organisation så alle de penge vi modtager går ubeskåret til hundene, dog kan dyrelægeregninger, transport osv. hurtigt løbe op. Derfor er Happy Dogs afhængige af sponsorer samt betalende medlemmer. Dette arbejde er hovedsageligt skriftligt, så det kan varetages når det passer ind i dit skema.